મોટા ભાગનાં દાન આ પ્રકારનાં હોય છે. જેમ કે અનેક કાવાદાવા કરીને ધન મેળવ્યું હોય, તો એમાંથી થોડું દાન કરીને કરેલા પાપમાંથી છૂટકારો મળશે એમ માનીને દાન કરવામાં આવે. દાન કરવાથી અમુક લાભ થશે એવું હોવાથી દાન કરવામાં આવે છે. અમારા વેલીંગ્ટનમાં આવેલ ઈન્ડીયન હૉલ ‘ભારત ભવન’નો જ દાખલો લઈએ. અમુક રકમ સુધીનું દાન કર્યું હોય તેની પાસેથી હૉલનું ભાડું લેવું નહીં, અમુક રકમ સુધીનું દાન આપ્યું હોય તેમની પાસેથી અડધું ભાડું જ લેવું, એવો ઠરાવ લાવવાનું એક સમયે વીચારણા હેઠળ હતું, એવો મને ખ્યાલ છે. આ પ્રકારનું વલણ એટલું બધું સામાન્ય છે કે એમાં ભાગ્યે જ કોઈને કશું અજુગતું લાગે છે. પણ એ રાજસી દાનનું ઉદાહરણ છે. વેલીંગ્ટન ઈન્ડીયન એસોસીયેશનના એક જણ વીષે એવું સાંભળેલું કે પોતે અમુક વસ્તુનું દાન કરે, પણ એને જ્યારે એ વસ્તુની જરૂર પડે ત્યારે એની પાસેથી ભાડું લેવામાં ન આવે. આ રાજસી દાન, જે સામાન્ય કોટીનું દાન છે. આમ દેખીતી રીતે જ જેને દાન કરવામાં આવે તે દાન આપનારનો આભાર માને એવી અપેક્ષા રાખવામાં આવે. પણ એ થયું રાજસી દાન. આપણો રોજબરોજનો આ અનુભવ છે, અને લોકોની એવી સામાન્ય માન્યતા છે કે આભાર તો માનવો જ પડે. આમ રાજસી દાન બહુ જ સામાન્ય બાબત છે. એટલે કે મોટા ભાગનાં, ઘણું ખરું બહુ જુજ અપવાદો સીવાય લગભગ બધાં દાન રાજસી હોય છે.